Diari Oficial de la Generalitat Valenciana


Sumari del DOGV 4403, del 20-12-2002 (2002/14025)

ORDE de 12 de desembre de 2002, de la Conselleria d'Economia, Hisenda i Ocupació, per la qual es convoquen les ajudes del Programa d'Ocupació Pública d'Interés Social, per a l'exercici de 2003.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4403

Data del DOGV
:   20-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14483


Data del document
:   12-12-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * iniciativa local d'ocupació
    * creació d'ocupació
    * administració local
    * ajuda a l'ocupació
    * universitat
    * institució pública
    * societat sense fins de lucre
    * entitat local

ORDE de 12 de desembre de 2002, de la Conselleria d'Economia, Hisenda i Ocupació, per la qual es convoquen les ajudes del Programa d'Ocupació Pública d'Interés Social, per a l'exercici de 2003. [2002/14434]
  
L'Orde de 19 de desembre de 1997, del Ministeri de Treball i Afers Socials (BOE de 30.12.1997), estableix les bases reguladores de la concessió de subvencions publiques per l'Institut Nacional d'Ocupació en l'àmbit de la col·laboració amb òrgans de l'administració general de l'estat i els seus organismes autònoms, comunitats autònomes, universitats i institucions sense ànim de lucre, que contracten treballadors desocupats per a la realització d'obres i servicis d'interés general i social.
  
Per Orde de 26 d'octubre de 1998, del Ministeri de Treball i Afers Socials (BOE de 21.11.1997), s'estableixen les bases reguladores de la concessió de subvencions publiques per l'Institut Nacional d'Ocupació en l'àmbit de la col·laboració amb les corporacions locals, per a la contractació de treballadors desocupats en la realització d'obres i servicis d'interés general i social.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'INEM, en l'àmbit del treball, l'ocupació i la formació (BOE de 28.12.1998), estableix en el punt B)2.a), de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana, de les subvencions i ajudes públiques que regulen les órdens mencionades.
  
Les transferències de competències de l'INEM en matèria d'ocupació i, per tant, la necessitat de coordinar-les de forma integrada amb la resta de polítiques ja impulsades pel Consell de la Generalitat, van ser determinants per a la creació, mitjançant Llei 3/2000, de 17 d'abril, del Servici Valencià d'Ocupació i Formació (SERVEF) com a organisme autònom de la Generalitat Valenciana, de naturalesa administrativa, encarregat de gestionar les polítiques d'ocupació a la Comunitat Valenciana.
  
D'altra banda, la Llei 12/2001, de 9 de juliol, de Mesures Urgents de Reforma del Mercat de Treball per a l'Increment de l'Ocupació i Millora de la seua Qualitat, publicada en el BOE núm.164, de 10 de juliol de 2001, introdueix una nova lletra d) en l'article 15, de la Llei de l'Estatut dels Treballadors, Text Refós aprovat per Reial Decret Legislatiu 1/1995, de 24 de març, que afecta directament la concessió de subvencions del Programa d'Ocupació Públic d'Interés Social, tant pel que fa a la quantia de les ajudes com en la modalitat de contractació, que d'acord amb la citada Llei serà el denominat «contracte d'inserció», la qual cosa fa necessaris els canvis introduïts en esta orde.
  
En la present orde de convocatòria de subvencions s'hi ha aprofitat l'ocasió, com es veurà més endavant, per a unificar i homogeneïtzar la varietat de convocatòries de foment de l'ocupació que es gestionaven fins a la data, i la redacció queda com segueix:
  
A) En el títol I s'hi arrepleguen les disposicions comunes de les distintes modalitats d'ajudes de foment de l'ocupació públic d'interés social.
  
B) En el títol II es preveuen les particularitats de les diferents ajudes per a la contractació de desocupats en la realització d'obres i servicis d'interés general i social, i així:
  
1. En el capítol I s'hi arrepleguen les subvencions en col·laboració amb les corporacions locals (EMCORP).
  
2. En el capítol II, les relatives al Pla d'Actuacions per a la Millora de l'Ocupació Rural (PAMER).
  
3. En el capítol III, les subvencions adreçades a òrgans de l'administració General de l'Estat i els seus organismes autònoms, a entitats autònomes de la Generalitat Valenciana, universitats i institucions sense ànim de lucre, que contracten treballadors desocupats per a la realització d'obres i servicis d'interés general i social (EMORGA).
  
En virtut d'això, en ús de les facultats conferides per la Llei 5/1983, de 30 de novembre, de Consell de la Generalitat, i el Decret 90/2001, de 22 de maig, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació
  
Ordene
  
Títol I
  
Disposicions comunes
  
Capítol I
  
Disposicions generals
  
Article 1. Objecte i àmbit
  
La present orde té com a objecte promoure la generació d'ocupació d'interés general i social mitjançant la concessió d'ajudes i subvencions a càrrec dels pressupostos de la Generalitat Valenciana.
  
En concret, seran objecte de les subvencions arreplegades en la present orde la contractació de treballadors desocupats per a l'execució d'obres i/o servicis d'interés general i social en l'àmbit de la col·laboració amb les entitats descrites en l'article 2, d'acord amb la dotació pressupostària que s'assigne a este fi.
  
Article 2. Beneficiaris de les subvencions
  
Podran ser beneficiaris de les subvencions previstes en esta orde:
  
1. Les corporacions locals o entitats d'elles dependents o vinculades dins de l'àmbit territorial de la Comunitat Valenciana, que contracten treballadors desocupats per a l'execució d'obres o prestació de servicis considerats d'interés general i social (títol II, capítol I) o actuacions mediambientals (títol II, capítol II). No obstant això, quan l'actuació de les entitats locals es realitze mitjançant empresa adjudicatària del servici, haurà de sol·licitar l'ajuda la corporació local en favor de la qual es preste.
  
2. Òrgans de l'administració general d'estat i els seus organismes autònoms, les entitats autònomes de la Generalitat Valenciana, les universitats, les entitats i institucions sense ànim de lucre, amb seu tots ells a la Comunitat Valenciana que contracten treballadors desocupats per a l'execució d'obres o prestació de servicis considerats d'interés general i social i que gaudisquen de capacitat tècnica i de gestió suficients per a l'execució del corresponent projecte (títol II, capítol III).
  
Article 3. Obligacions dels beneficiaris
  
Amb independència de les obligacions específiques previstes per a cada programa en esta orde i de les que expressament s'arrepleguen en la resolució, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de la subvenció en la forma i el terminis establits.
  
b) Justificar davant de l'òrgan que concedeix la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi de la concessió.
  
c) Comunicar a l'òrgan que concedeix l'obtenció d'altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció, la qual cosa podrà donar lloc a la modificació de la resolució de concessió.
  
d) Facilitar les dades i la informació, en qüestions relacionades amb les subvencions concedides, que els siguen requerits per la Conselleria d'Economia, Hisenda i Ocupació.
  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu en relació amb les subvencions concedides.
  
f) Obligació de justificar la subvenció de l'any anterior.
  
Article 4. Requisits dels treballadors que calga contractar
  
Per a les ajudes adreçades a la contractació de treballadors, s'exigiran els següents requisits:
  
1) Prèviament a la contractació, els beneficiaris, o si és procedent les empreses adjudicatàries, sol·licitaran oferta d'ocupació al centre SERVEF de la Generalitat Valenciana corresponent. Els treballadors contractats hauran de ser desocupats registrats i inscrits així en els centres SERVEF de la Generalitat Valenciana.
  
2) Les entitats beneficiàries o, si és procedent les empreses adjudicatàries, contractaran els treballadors entre els facilitats pel centre SERVEF d'Ocupació. La modalitat de contractació que s'utilitzarà serà, d'acord amb allò que s'ha disposat per la disposició addicional cinquena de la Llei 12/2001, de Mesures Urgents de Reforma del Mercat de Treball, el contracte temporal d'inserció regulat per l'article 15, apartat 1, lletra d), de la Llei de l'Estatut dels Treballadors, Text Refós aprovat per Reial Decret Legislatiu 1/1995, de 24 de març.
  
3) En el supòsit de baixa d'algun dels treballadors contractats abans de l'acabament de l'obra o servici, es podrà substituir per un altre treballador en el termini d'un mes, entre els enviats inicialment pel centre SERVEF d'Ocupació. Si entre els enviats no quedaren treballadors, s'hi aplicarà el procediment dels paràgrafs 1 i 2 d'este article. La citada circumstància haurà de ser comunicada a l'òrgan que va concedir la subvenció.
  
Article 5. Criteris per a la selecció de treballadors que calga contractar
  
1. Els treballadors objecte de les contractacions previstes en este títol, que reunisquen els requisits establits en l'article 4 de la present orde, se seleccionaran tenint en compte els següents criteris:
  
a) Major adequació al lloc de treball oferit.
  
b) Condició de discapacitat del demandant d'ocupació.
  
c) Grau de protecció per desocupació dels possibles beneficiaris.
  
d) Existència de responsabilitats familiars, entenent-se per estes tenir a càrrec del treballador desocupat que es contracta el cònjuge, fills menors de vint-i-sis anys o majors discapacitats o menors acollits.
  
e) Edat i condició de dona.
  
2. Els citats criteris s'aplicaran d'acord amb la forma i el procediment que es determine per resolució del director general del SERVEF, prèvia consulta amb l'òrgan de participació institucional dels agents socials. No obstant això, entre els col·lectius citats tindran preferència els desocupats de llarga duració.
  
Article 6. Destinació de les subvencions i quantia
  
1. Les subvencions es destinaran a sufragar els costos corresponents a les contractacions dels treballadors desocupats d'acord amb el que estableixen els articles 4 i 5 d'esta orde.
  
2. La quantia de la subvenció que hagen de percebre les entitats beneficiàries de les ajudes regulades en esta orde, serà per a finançar els costos salarials i de Seguretat Social de les contractacions, amb la subvenció, a efectes salarials, de la quantia equivalent a la base mínima del grup de cotització a què corresponga la categoria professional exercida pel treballador, i, a efectes de Seguretat Social, de les quotes derivades dels citats salaris, tot això amb independència de les retribucions que finalment perceba el treballador.
  
La retribució dels treballadors que s'incorporen a esteos programes serà la que s'acorde entre les parts, sense que puga ser inferior a l'establida, si és procedent, per a esteos contractes d'inserció en el conveni col·lectiu aplicable.
  
La quantia màxima es reduirà, si és procedent, proporcionalment en funció de la jornada realitzada quan els contractes es concerten a temps parcial.
  
Capítol II
  
Procediment general per a la concessió de les ajudes
  
Article 7. Forma i termini de presentació de sol·licituds
  
1. Les sol·licituds per a l'obtenció de les ajudes regulades en la present orde hauran d'adreçar-se al Servici Valencià d'Ocupació i Formació (SERVEF), i es presentaran en imprés normalitzat en les corresponents direccions territorials d'Ocupació o en qualsevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació a través del corresponent registre telemàtic que es cree a l'efecte, d'acord amb l'article 38.9 de la citada Llei. No obstant això, i sense perjuí del que disposa el present article, les sol·licituds per a l'obtenció de les ajudes a les actuacions mediambientals previstes en el capítol II del títol II es presentaran preferentment en l'Àrea de Foment d'Ocupació del SERVEF.
  
2. Quan la sol·licitud no reunisca els requisits establits en la present orde o no s'acompanye la documentació que d'acord amb ella resulte exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
3. Les sol·licituds hauran de presentar-se en el termini d'un mes des de l'entrada en vigor de la present orde.
  
Article 8. Documentació que cal presentar
  
A) Les sol·licituds presentades d'acord amb el que estableix l'article 7 de la present orde hauran d'anar acompanyades, amb caràcter general, de la següent documentació:
  
1. Memòria de l'actuació que calga realitzar, que es presentarà segons model normalitzat, facilitat pel SERVEF, i que haurà de reunir en tot cas els requisits establits per a cada programa en la regulació especifica arreplegada en la present orde. En esta memòria s'hauran d'indicar els projectes o les actuacions per a les quals se sol·licita ajuda per orde de prioritat. En els supòsits de realització d'obres, la citada memòria s'acompanyarà de projecte i plànols quan el tipus d'obra així ho exigisca.
  
2. Dades de domiciliació bancària segons model facilitat a l'efecte (fitxa de manteniment de tercers), excepte si s'ha presentat amb anterioritat davant de la Conselleria d'Economia, Hisenda i Ocupació i no ha experimentat variació; en este cas s'indicarà el compte en què es practicarà l'ingrés.
  
B) A més, amb caràcter particular:
  
1. Si l'entitat sol·licitant de la subvenció és una corporació local o entitat dependent o vinculada a una administració local, haurà d'acompanyar-se:
  
a) Certificat de l'òrgan competent de l'entitat sol·licitant, de l'aprovació del projecte de l'obra o servici per al qual se sol·licita la subvenció.
  
b) Certificat del secretari de la corporació local o òrgan equivalent en què conste que l'entitat sol·licitant de la subvenció disposa d'assignació pressupostària suficient per a fer-se càrrec de les partides pressupostàries no subvencionades pel SERVEF per a la realització de l'obra o servici que es tracte.
  
2. Si l'entitat sol·licitant és una entitat sense ànim de lucre o corporació de dret públic, a més, haurà d'adjuntar:
  
a) Fotocòpia compulsada del DNI de la persona que, en nom i representació de l'entitat, sol·licita la concessió de la subvenció, així com mandat o poder de representació per a actuar en nom i representació de l'entitat.
  
b) En els supòsits en què la sol·licitant fóra una entitat sense ànim de lucre, fotocòpia compulsada d'escriptura pública i estatuts de constitució de l'entitat sol·licitant en els quals resulte acreditada l'absència d'ànim de lucre.
  
c) Si és procedent, documentació acreditativa de trobar-se el sol·licitant al corrent en el compliment de les obligacions tributàries i davant de la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda (DOGV 21/6/96), la validesa de la qual haurà d'estendre's a la data d'acabament del termini de presentació de sol·licituds o a la de l'atorgament de l'ajuda, en el cas que esta fóra anterior.
  
Article 9. Tramitació i valoració de les sol·licituds
  
1. Rebudes les sol·licituds, seran analitzades per una comissió de valoració que, atenent als criteris i requisits establits per a cada una de les ajudes arreplegades en la present orde, i d'acord amb la disponibilitat pressupostària, estendrà acta en què es determinaran els projectes seleccionats, així com, l'import de l'ajuda que individualment s'ha assignat a cadascun.
  
2. La comissió de valoració citada en el punt anterior estarà formada per cinc membres amb la següent composició: president el cap de l'Àrea de Foment d'Ocupació o persona en qui delegue, quatre vocals: un per cada servici territorial de Foment d'Ocupació i un cap de servici de l'Àrea de Foment d'Ocupació que actuarà com a secretari, o persones en què esteos deleguen.
  
3. Esta comissió de valoració, en tant que òrgan col·legiat, s'ajustarà en el seu funcionament al règim establit per a aquells en la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú. Este òrgan podrà ser assessorat per experts externs al SERVEF, especialment en el cas del Programa d'Ajudes a les Actuacions Mediambientals (PAMER).
  
4. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
Article 10. Resolució i recursos
  
1. La competència per a conéixer i resoldre sobre les sol·licituds formulades correspon al director general del SERVEF.
  
2. El termini màxim per a resoldre i notificar la resolució procedent serà de tres mesos a comptar des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, en el cas que esta s'efectuara una vegada publicada l'orde per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present convocatòria. En cas contrari, el termini s'iniciarà a partir del dia següent a la citada publicació.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. La resolució de concessió de les ajudes fixarà expressament la quantia concedida i incorporarà, si és procedent, les condicions, obligacions i determinacions accessòries a què haja de subjectar-se l'entitat beneficiària; es notificarà als interessats en els termes previstos en l'article 58 de la Llei 30/1992, abans mencionada.
  
5. Si amb posterioritat a la resolució de les ajudes i una vegada esgotada la dotació inicial es produïren minoracions en les ajudes concedides com a conseqüència de l'alteració de les circumstàncies dels projectes aprovats, com ara l'incompliment de condicions i terminis establits en la resolució, la falta de justificació de les despeses realitzades o d'altres circumstàncies, i es generarà per això un crèdit disponible, el citat crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.
  
6. Les resolucions que es dicten a l'empara de la present orde esgotaran la via administrativa, i contra elles, s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que consideren procedent.
  
7. Davant de la desestimació per silenci administratiu, i contra l'acte presumpte, s'hi podrà interposar idèntic recurs en el termini de sis mesos a comptar des que haguera finalitzat el termini que per a dictar i notificar la resolució expressa, es menciona en el núm. 3 d'este article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa i sense perjuí del que disposen els articles 116 i 117, abans mencionats.
  
Article 11. Resolució d'incidències
  
L'òrgan competent per a resoldre les incidències produïdes amb posterioritat a la concessió de les ajudes, com ara pròrroga de terminis, modificacions justificades del projecte inicial o qualsevol variació de les condicions particulars de la concessió, serà el director territorial d'Ocupació corresponent, per delegació del director general del SERVEF, excepte per a les ajudes a les actuacions mediambientals regulades en el títol II, capítol II, de la present orde, en les quals l'òrgan competent serà el director general del SERVEF.
  
Article 12. Termini de justificació
  
La justificació haurà de realitzar-se en el termini que especifique la resolució de concessió, i com a màxim el 20 de novembre de 2003.
  
En el cas que les beneficiàries siguen corporacions locals o entitats d'elles dependents, i sobrevinguen causes excepcionals degudament justificades que determinen la impossibilitat d'execució dins de l'any 2003, el pagament de la totalitat de la subvenció es realitzarà amb anterioritat al 31 de desembre de 2003, i caldrà presentar prèviament per les entitats beneficiàries, com a màxim fins al 20 de novembre, la documentació que acredite la iniciació de l'obra o el servici.
  
Article 13. Seguiment i control de les ajudes
  
1. Correspondrà a la direcció general del SERVEF, per ella mateix o a través de les direccions territorials d'Ocupació, portar a terme la funció de control de les subvencions concedides, així com l'avaluació i el seguiment dels programes regulats en esta orde.
  
2. Per a la realització d'estes funcions s'utilitzaran tots els mitjans que estiguen a disposició de la Conselleria d'Economia, Hisenda i Ocupació, fins i tot la contractació amb tercers, i la col·laboració en el marc que procedisca amb la Inspecció de Treball i Seguretat Social.
  
3. A efectes de difusió pública, les obres i/o els servicis que es realitzen sobre la base d'esta orde hauran d'identificar-se convenientment per cada municipi o entitat, d'acord amb les característiques de l'actuació, de forma que en les obres o els servicis hi conste de manera expressa la col·laboració del SERVEF i la realització per treballadors desocupats. En el cas de cofinançament pel Fons Social Europeu, seran objecte de publicitat les actuacions d'acord amb el que disposa la normativa aplicable.
  
4. En la concessió de futures ajudes de programes de foment d'ocupació, s'hi tindrà en compte el grau de compliment dels treballs programats.
  
Article 14. Concurrència de subvencions
  
L'import de les ajudes o subvencions establides en la present orde no podrà ser, en cap cas, d'una quantia que, aïlladament o en concurrència amb subvencions o ajudes d'unes altres administracions públiques, o d'altres ens públics o privats, nacionals o internacionals, supere el cost de l'activitat que ha de realitzar el beneficiari.
  
Article 15. Minoració i resolució de les subvencions concedides
  
1. L'incompliment de les obligacions i/o condicions establides en la present orde i en la resolució, i la concessió amb posterioritat a la presentació de la sol·licitud d'altres ajudes públiques o privades que en el conjunt superen el cost de l'activitat que haja de realitzar el beneficiari, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquella, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Article 16. Avaluació de les actuacions subvencionades
  
Una vegada finalitzat l'exercici pressupostari de 2003, l'entitat beneficiària, en el termini d'un mes, entregarà a la Direcció General del SERVEF, o si és procedent a través de les direccions territorials d'Ocupació, un informe descriptiu dels objectius aconseguits com a conseqüència de les activitats subvencionades que acrediten la seua eficàcia, tot especificant les obres i els servicis realitzats, els contractes subscrits i la pràctica professional adquirida pels treballadors. Així mateix, l'entitat beneficiària queda obligada a facilitar la informació que siga necessària i en la forma que es determine per la citada Direcció General del SERVEF a fi de realitzar l'avaluació a què es refereix el present article.
  
Títol II
  
Programa de foment de l'ocupació en col·laboració
  
amb les corporacions locals
  
Capítol I
  
Programa de subvencions en l'àmbit de col·laboració amb
  
les corporacions locals per a la contractació de treballadors
  
desocupats en la realització d'obres i servicis
  
d'interés general i social (EMCORP)
  
Article 17. Requisits i criteris per a la selecció de les obres i servicis
  
1. Les obres i els servicis que calga realitzar sobre la base de la col·laboració entre el SERVEF i les entitats sol·licitants, hauran de complir els següents requisits:
  
a) Que es tracte d'obres i servicis d'interés general i social i siguen competència de les corporacions locals, incloses aquelles obres i servicis que es realitzen sobre béns immobles que posen les entitats sol·licitants a disposició de la Conselleria d'Economia, Hisenda i Ocupació.
  
b) Que siguen executats per les entitats sol·licitants en règim d'administració directa o per les empreses a què se n'adjudique l'execució.
  
c) Que en l'execució o la prestació s'afavorisca la formació i la pràctica professionals dels desocupats.
  
d) Que el percentatge mínim de treballadors desocupats que calga ocupar en la realització de l'obra o el servici siguen del 75%.
  
e) Que les obres i servicis es puguen executar en la totalitat dins de l'any 2003, llevat que hi concórreguen causes excepcionals, degudament justificades, que determinen la impossibilitat d'execució en el citat termini; en este cas podran ser aprovades les obres i els servicis sempre que puguen quedar finalitzats dins dels tres primers mesos de l'exercici pressupostari següent.
  
f) Que l'entitat sol·licitant de la subvenció dispose d'assignació pressupostària suficient per a fer-se càrrec de les partides pressupostàries no subvencionades per la Conselleria d'Economia, Hisenda i Ocupació, per a la realització de l'obra o servici que es tracte, la qual cosa s'acreditarà mitjançant el corresponent certificat de l'entitat.
  
El SERVEF considerarà, en tot cas, que l'entitat sol·licitant té l'assignació pressupostària corresponent quan haja sigut sol·licitat i obtingut del Banc de Crèdit Local d'Espanya o d'altres institucions financeres un crèdit complementari per a la citada realització.
  
g) Que, en el cas que les obres o servicis siguen executats en una zona o localitat amb cicles d'ocupació estacional, siguen realitzades preferentment en períodes de baix grau de contractació.
  
2. Entre les obres i servicis que complisquen els requisits de l'apartat 1 d'este article, es donarà preferència a:
  
a) Les que sent de major interés general i social, es realitzen preferentment en alguna de les següents activitats:
  
- Servicis d'utilitat col·lectiva, com ara millora de l'habitatge, vigilància i seguretat, revaloració d'espais públics urbans, transports col·lectius, comerços de proximitat, així com activitats que afecten la gestió de residus, gestió d'aigües, protecció i manteniment de zones naturals i aquelles que incidisquen directament o indirectament en el control de l'energia.
  
- Servicis d'oci i culturals, com ara promoció del turisme, desenvolupament cultural local, promoció de l'esport i sector audiovisual.
  
- Servicis personalitzats de caràcter quotidià, com ara atenció de xiquets, prestació de servicis a domicili a persones incapacitades o majors, ajuda a joves en dificultat i amb desarrelament social.
  
b) Els projectes que, en la realització, permeten la creació permanent d'un nombre més gran de llocs de treball i hi donen suport.
  
c) Els que acrediten un major grau d'inserció laboral, bé mitjançant la incorporació directa dels treballadors a l'entitat sol·licitant o empresa adjudicatària a l'acabament del projecte o en el termini que s'acorde entre el SERVEF i l'entitat sol·licitant, bé mitjançant qualsevol altra fórmula de previsió d'inserció laboral que, sent objectivable, es considere suficient pel SERVEF.
  
d) Projectes que tinguen, si és procedent, el finançament de les entitats sol·licitants per a realitzar accions complementàries que milloren l'eficàcia d'este programa. A este efecte, es tindrà en compte l'esforç inversor per a cada supòsit.
  
3. La comissió de valoració analitzarà les sol·licituds rebudes atenent als criteris de preferència fixats en l'apartat anterior, així com a les instruccions que en funció del grau i l'evolució de la desocupació dels municipis i de factors demogràfics, puga dictar el director general del SERVEF per a repartir les ajudes entre les distintes entitats sol·licitants.
  
Article 18. Documentació especifica
  
Entre la documentació que han de presentar les entitats sol·licitants que pretenguen beneficiar-se de les subvencions establides en el present capítol, exigida per l'article 8 d'esta orde, la memòria arreplegarà almenys els següents aspectes:
  
1. Denominació concreta de l'obra o el servici corresponent.
  
2. Nombre total de treballadors necessaris per a l'execució de l'obra o del servici.
  
3. Nombre de treballadors que cal emprar procedents de la situació de desocupats i percentatge que representa sobre el total dels treballadors que s'han d'emprar en l'execució de l'obra o del servici.
  
4. Cost total pressupostat de l'obra o del servici.
  
5. Cost total pressupostat de la mà d'obra de treballadors desocupats.
  
6. Dates previstes per al començament i la terminació de l'obra o del servici.
  
7. Subvenció que se sol·licita al SERVEF.
  
8. Nombre de llocs de treball permanents que es crearan amb l'execució de l'obra o del servici i la justificació d'aquells.
  
9. Grau en què afavoreix la formació i la practica professionals dels treballadors.
  
Article 19. Inici de les obres o dels servicis
  
1. El començament de l'obra o del servici s'acreditarà mitjançant la presentació per l'entitat beneficiària, en el termini de 10 dies des de la data d'inici efectiva, del document de «certificat de l'inici», firmada pel secretari de l'ajuntament o òrgan equivalent, en model normalitzat, davant de la direcció territorial d'Ocupació corresponent, amb indicació del nombre de treballadors desocupats la contractació dels quals està previst contractats per a realitzar-la. En els casos de força major o de causes degudament justificades que donen lloc al retard del començament de l'obra o del servici prevista en la memòria, els nous terminis d'execució no podran superar allò assenyalat en la lletra e) del número 1 de l'article 17 d'esta orde.
  
2. Si l'obra o el servici s'executa per adjudicació a una empresa, al citat certificat s'acompanyarà còpia del contracte d'adjudicació en què ha de figurar el compromís de l'empresa adjudicatària de complir el que disposa la present orde.
  
Article 20. Liquidació de les ajudes
  
Rebut el certificat d'inici previst en l'article anterior, a través del SERVEF es transferirà a l'entitat beneficiària corresponent una quantitat equivalent al 50% del total de la subvenció atorgada, i el 50% restant es transferirà quan l'entitat beneficiària haja certificat la despesa de la primera bestreta rebuda en les partides per a què va ser destinada, o quan haja justificat la totalitat de les despeses efectivament realitzades en concepte de salaris i Seguretat Social, d'acord amb el que estableix l'article 21 de la present orde. Els citats percentatges de bestreta podran variar en funció dels límits màxims que autoritze la Llei de Pressupostos de la Generalitat Valenciana.
  
Article 21. Acabament de les obres i dels servicis
  
Finalitzada l'obra o el servici, l'entitat beneficiària remetrà a la Direcció General del SERVEF, o si és procedent a la direcció territorial d'Ocupació corresponent, en el termini de dos mesos, la següent documentació:
  
1. «Certificat despesa final» segons model normalitzat, o bé, si és procedent, a través de l'aplicació informàtica SIDEC, que s'entregarà pel SERVEF als beneficiaris de les ajudes.
  
2. Memòria descriptiva i gràfica, segons model normalitzat, de l'actuació realitzada, amb especial referència a l'ocupació.
  
3. Informe «fi d'obra o servici», igualment en model normalitzat, amb el justificant, si és procedent, del reintegrament dels fons no utilitzats.
  
El reintegrament, si és procedent, identificarà necessàriament i amb claredat, l'entitat beneficiària i la denominació de les obres o dels servicis en què es van contractar treballadors desocupats, a efectes de les subvencions atorgades.
  
No podran concedir-se altres ajudes en el mateix exercici ni en exercicis posteriors mentre no s'hagen reintegrat els fons no utilitzats
  
Capítol II
  
Ajudes a les actuacions mediambientals (PAMER)
  
Article 22. Accions susceptibles de suport
  
1. Les ajudes previstes en el present capítol aniran destinades a la realització de tasques que, complint amb els requisits i els criteris establits per ell article 17, apartat 1, d'esta orde, estiguen relacionades amb la millora de l'entorn natural i siguen promogudes per les entitats locals de la Comunitat Valenciana, i especialment a les següents:
  
a) Desbrossament selectiu de matoll en muntanya poblada d'arbres.
  
b) Poda i aclarida d'arbratge.
  
c) Manteniment i millora de:
  
- Tallafocs
  
- Faixes de protecció.
  
- Camins forestals
  
- Sendes
  
- Àrees recreatives
  
d) Manteniment de basses per a labors d'extinció d'incendis forestals.
  
e) Neteja i condicionament de llits i riberes de barrancs i rius.
  
f) Conservació de sòls.
  
2. Les ajudes sufragaran costos salarials i de Seguretat Social corresponents a les contractacions dels treballadors desocupats d'acord amb el que estableixen els articles 4 i 5 d'esta orde. Així mateix, se subvencionarà l'adquisició dels equips de Protecció Individual (EPI) i la inversió en immobilitzat material, necessaris per a la realització de les tasques que calga realitzar.
  
Article 23. Quantia de les subvencions
  
La quantia de la subvenció que hagen de percebre les entitats sol·licitants serà l'establida en l'article 6 d'esta orde, i a més:
  
a) Per a l'adquisició dels equips de Protecció Individual (EPI), material no inventariable, la subvenció màxima que es concedirà serà de 200 euros per cada lloc de treball subvencionat. Tindran la consideració d'EPI a efectes de la present subvenció únicament els següents materials: ulleres, cascos, pantalons, pantalles, orelleres, guants, botes i jupetins amb logotip identificador.
  
b) La quantia de les subvencions que es concediran per a l'adquisició d'immobilitzat material es determinarà per la Direcció General del SERVEF, d'acord amb els criteris de valoració calculats per la comissió de valoració entre els establits en l'article 26 de la present orde. A causa de l'especialitat de les tasques objecte de subvenció assenyalades per l'article 22 de la present orde, es considerarà immobilitzat material als efectes de subvenció el següent material: desbrossadors, motoserres, trituradores, peladores i ferramentes manuals. Així mateix, com a ferramentes manuals, se subvencionaran únicament les següents: aixades, destrals, Podalls, pics, pales, forques, rastells i serres.
  
Article 24. Requisits específics dels treballadors
  
1. La contractació dels treballadors s'ajustarà al que estableixen els articles 4 i 5 d'esta orde quant a requisits i col·lectius. No obstant això, sense perjuí del que estableix els citats articles, l'edat mínima de contractació serà de 18 anys.
  
2. Els treballadors s'integraran en brigades de treball que estaran formades per un mínim de cinc treballadors, dels quals, almenys, quatre hauran de ser desocupats. Únicament seran objecte de subvenció els treballadors desocupats contractats.
  
3. Tots els treballadors que componen la brigada iniciaran els treballs objecte de subvenció el mateix dia, de forma que es mantinga el mínim de components assenyalat en l'apartat anterior durant tot el període subvencionat, circumstància que de no complir-se, donarà lloc a la corresponent minoració de la subvenció.
  
Article 25. Documentació específica que cal presentar
  
1. Les sol·licituds presentades d'acord amb el que estableix l'article 7.1 de la present orde hauran d'anar subscrites per l'alcalde-president, adjuntant necessàriament, a més de la documentació exigida en l'article 8, el pla o croquis que facilite la localització geogràfica detallada de cada una de les actuacions.
  
La memòria exigida en l'article 8.a) d'esta orde tindrà la conformitat de l'agent forestal o mediambiental, del guarda fluvial de la demarcació o dels seus respectius superiors jeràrquics
  
2. Serà de l'exclusiva responsabilitat de les entitats locals beneficiàries la prèvia obtenció de les corresponents autoritzacions i/o permisos dels titulars públics o privats dels predis afectats pels treballs quan procedisca.
  
Article 26. Criteris de valoració de les sol·licituds
  
La comissió de valoració, com a criteris per a valorar les sol·licituds, tindrà en compte, a més dels assenyalats per l'article 17 apartat 2 lletres b), c) i d) d'esta orde, els següents:
  
1) La superfície forestal del terme municipal i/o el valor ecològic.
  
2) Els sistemes previstos d'eliminació de residus generats.
  
3) Desocupació per sectors existent en el municipi.
  
4) Rendiments de treball previstos per a cada una de les tasques.
  
5) Ajudes concedides, actuacions realitzades i valoració dels rendiments de treball obtinguts en anteriors PAMER.
  
6) Grau d'equipament en maquinària, materials i la resta d'immobilitzat material per a l'execució de les activitats objecte de subvenció, i en particular vehicles de transport.
  
7) Interés de les actuacions amb vista a aconseguir una millor defensa davant dels incendis forestals.
  
Article 27. Liquidació de les ajudes
  
1. Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana o, si és procedent, pel límit màxim que autoritzen les lleis de Pressupostos de la Generalitat Valenciana corresponents, tant en el cas de transferències corrents com de capital.
  
El lliurament de bestretes s'efectuarà prèvia presentació de certificat d'inici d'obres o servicis en model normalitzat que acredite les contractacions realitzades i que els treballadors contractats i els contractes amb ells subscrits compleixen els requisits establits en l'article 4 de la present orde.
  
2. L'import restant es pagarà quan l'entitat beneficiària haja justificat la totalitat de les despeses efectivament realitzades en concepte de salaris i seguretat social, així com en immobilitzat material i equips de protecció individual, segons el que disposa l'article següent.
  
Article 28. Acabament de les tasques
  
Hi serà d'aplicació el que disposa l'article 21 de la present orde; però la documentació prevista haurà de remetre's a la Direcció General del SERVEF. En el cas d'adquisició d'equips i inversió en immobilitzat material caldrà, a més, adjuntar factures.
  
Capítol III
  
Programa de subvencions en l'àmbit de la col·laboració
  
amb òrgans de l'administració General de l'Estat i els seus
  
organismes autònoms, amb les entitats autònomes
  
de la Generalitat Valenciana, universitats i institucions
  
sense ànim de lucre, amb seu a la Comunitat Valenciana,
  
per a la contractació de treballadors desocupats en
  
la realització d'obres i servicis d'interés general
  
i social (EMORGA)
  
Article 29. Requisits i criteris per a la selecció de les obres i dels servicis
  
1. Les obres i els servicis que calga realitzar hauran de complir els següents requisits:
  
a) Que siguen obres o servicis que s'executen preferentment entre les activitats i ocupacions que es determinen en la Resolució de 24 de setembre de 2002 (BOE núm.249, de 17/10/02), de l'Institut Nacional d'Ocupació, per la qual es dóna publicitat a les activitats i ocupacions que es consideren prioritàries per a l'aprovació de projectes d'interés general i social de l'Orde de 19 de desembre de 1997, del Ministeri de Treball i Afers Socials (BOE de 30/12/1997), o norma que la substituïsca.
  
b) Que siguen executats per les entitats sol·licitants en règim d'administració directa.
  
c) Que en l'execució o prestació s'afavorisca la formació i la pràctica professionals dels desocupats.
  
d) Que s'executen o presten dins de l'any 2003.
  
2. Entre les obres i elsservicis que complisquen els requisits de l'apartat anterior, se'n farà una selecció que donarà major preferència a:
  
a) Els projectes de major interés general i social.
  
b) Els projectes que acrediten un major grau d'inserció laboral, bé mitjançant incorporació directa dels treballadors a l'entitat col·laboradora a l'acabament del projecte o en el termini que s'acorde entre l'entitat col·laboradora i el SERVEF, bé mitjançant qualsevol altra fórmula d'inserció laboral que es considere suficient pel SERVEF.
  
c) Projectes cofinançats per les entitats sol·licitants
  
3. En cap cas seran objecte de subvenció aquelles sol·licituds presentades per les institucions sense ànim de lucre amb la finalitat d'executar obres.
  
Article 30. Inici de les obres o dels servicis
  
El començament de l'obra o del servici s'acreditarà mitjançant la presentació per l'entitat beneficiària, en el termini de 10 dies des de la data d'inici efectiva, del document de «certificat de l'inici» en model normalitzat, davant de la direcció territorial d'Ocupació corresponent, amb indicació del nombre de treballadors desocupats contractats per a aquella. En els casos de força major o causes degudament justificades que donen lloc al retard del començament de l'obra o del servici previst en la memòria, hauran d'executar-se en la totalitat dins de l'any 2003.
  
Article 31. Liquidació de les ajudes
  
1. Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana, o si és procedent, pel límit màxim que autoritzen les lleis de Pressupostos de la Generalitat Valenciana corresponents.
  
- El lliurament de bestretes s'efectuarà prèvia presentació del certificat d'inici d'obres o servicis en model normalitzat que acredite les contractacions realitzades i que els treballadors contractats i els contractes amb ells subscrits compleixen els requisits establits en l'article 4 de la present orde. Les entitats beneficiàries hauran d'acompanyar, a més, còpies compulsades dels contractes i documents d'alta en Seguretat Social.
  
- En el cas que les entitats beneficiàries tinguen la condició jurídica d'ens de dret privat sense ànim de lucre, hauran d'acreditar, amb caràcter previ al cobrament de les bestretes sobre la subvenció concedida, haver depositat a disposició de la Conselleria d'Economia, Hisenda i Ocupació per l'import de la citada bestreta, la corresponent garantia mitjançant efectiu, valors o aval bancari. La garantia serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i estes han sigut justificades de conformitat. A esteos efectes, el director Territorial d'Ocupació expedirà el certificat que així ho acredite, i el director general del SERVEF resoldrà sobre l'alçament de l'aval.
  
2. L'import restant es pagarà quan l'entitat beneficiària haja justificat la totalitat de les despeses efectivament realitzades en concepte de salaris i de Seguretat Social. A este fi, les entitats beneficiàries remetran a la direcció territorial d'Ocupació corresponent en el termini de dos mesos, el «certificat acreditatiu de la terminació de l'obra o del servici» en model normalitzat, o bé, si és procedent, a través de l'aplicació informàtica SIDEC, que s'entregarà pel SERVEF als beneficiaris de les ajudes. Este document haurà de ser acompanyat de les còpies compulsades de les nòmines dels treballadors, així com els TC-1 i TC-2, i es reintegraran, si és procedent, al SERVEF, els fons no utilitzats. La comunicació del citat reintegrament es remetrà a la direcció territorial d'Ocupació corresponent.
  
3. En el cas que les entitats beneficiàries no s'acullen al règim de bestretes, el lliurament de la subvenció es realitzarà prèvia presentació de la documentació justificativa de la despesa efectuada d'acord amb el que estableix el punt anterior.
  
Els certificats a què al·ludeixen els punts 1 i 2 del present article s'estendran en el model normalitzat que a l'efecte serà facilitat per la direcció territorial d'Ocupació.
  
Disposicions addicionals
  
Primera
  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici de 2003.
  
2. En compliment del que preveu la llei de Pressupostos de la Generalitat Valenciana per a l'exercici 2003, per orde de la Conselleria d'Economia, Hisenda i Ocupació es donarà publicitat de les línies de crèdit i l'import global màxim destinat a la concessió de les ajudes previstes en la present orde.
  
Segona
  
En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què a corresponguen.
  
Tercera
  
Amb caràcter excepcional, el SERVEF podrà subscriure convenis de col·laboració amb els beneficiaris de les ajudes previstes en la present orde, en els quals es fixaran les activitats que cal realitzar, els programes i els objectius que es perseguisquen, les ajudes que calga concedir i les altres condicions necessàries per a l'execució.
  
Per al correcte compliment dels objectius previstos en el capítol II del títol II, s'establirà el corresponent instrument de col·laboració amb l'òrgan o els òrgans competents de l'administració mediambiental autonòmica.
  
Quarta
  
Amb caràcter excepcional, i sempre que concórreguen circumstàncies degudament motivades que impossibiliten la justificació de les ajudes en el termini assenyalat en l'article 12 de la present orde, el director general del SERVEF podrà autoritzar l'ampliació del termini de justificació de les ajudes fins a la data de tancament de l'exercici pressupostari de 2003, dins dels limites legalment establits.
  
Disposició transitòria
  
Les sol·licituds de subvenció per a l'exercici de 2003 presentades a l'empara del que preveuen els capítols II, III i IV del títol II de l'Orde de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió de subvencions del Programa d'Ocupació Públic d'Interés Social i Foment del Desenvolupament Local (DOGV de 25 de gener de 2001), s'entendran presentades a l'empara de la present convocatòria de subvencions i seran resoltes d'acord amb ella.
  
Disposicions finals
  
Primera
  
Es faculta el director general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present orde, així com per a regular la intervenció dels agents socials als efectes que s'hi disposen, a través dels òrgans de participació que es determinen.
  
Segona
  
La present orde entrarà en vigor a partir de l'endemà de la seua publicació en el Diari Oficial de la Generalitat Valenciana.
  
Contra el present acte, que esgota la via administrativa, els interessats podran interposar-hi recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computats en els termes ja dits de conformitat amb el que disposen els articles 116 i 117 de la llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és procedent, qualsevol altre que consideren procedent.
  
València, 12 de desembre de 2002
  
El conseller d'Economia, Hisenda i Ocupació,